
Várakozás. Dazai Oszamu Macu című novellája

Dolgozatomban Dazai Oszamu: Macu ’Várakozás’ című novelláját vizsgálom a műfordítás és irodalmi elemzés tükrében. A célom bebizonyítani, hogy magyar nyelven megjelent művei mellett a szerző kevésbé ismert novelláira is érdemes nagyobb hangsúlyt fektetni.
Először Dazai Oszamu életét és munkásságát mutatom be azzal a tragikus aurával együtt, ami körüllengi a művészetét, kapcsolatot keresve a szerző személye és az általa megalkotott karakterek közt. Majd a Várakozás irodalmi elemzésén keresztül vizsgálom a műfajra jellemző sajátosságok megjelenését a novellában, kiemelve a cím és az elbeszélő szerepét. Kitérek a novella üzenetére, a várakozás motívumára, mely közkedvelt téma a nyugati irodalomban is.
A Várakozás műfordítása, melyet japán nyelvről magyarra végeztem, adja a dolgozatom gerincét. A következő részben magát a fordítási folyamatot mutatom be a szöveg felépítésével, nyelvezetével kezdve, majd ismertetem a fordítás során problémát okozó kifejezéseket: frazeologizmusokat és onomatopoeiákat. Az utolsó fejezetben összehasonlítom a műfordításomat két angol fordítással.
Fontos részét képezi a dolgozatomnak a „várakozás” motívumának felbukkanása Dazai Oszamu és más írók műveiben. Azt vizsgálom, amit Dazai és Samuel Beckett nyitva hagytak: mire vagy kire is várunk pontosan?



